**Drugo poročilo o delovanju Delovne skupine Vlade Republike Slovenije za koordinacijo pripravljalnih aktivnosti na projektu JEK2**

**(obdobje: april 2024 – oktober 2024)**

Na podlagi VIII točke sklepa o ustanovitvi Delovne skupine Vlade Republike Slovenije za koordinacijo pripravljalnih aktivnosti na projektu JEK2, št. 02401-20/2023/3 z dne 8. 9. 2023, spremenjenem s sklepi Vlade Republike Slovenije št. 02401-20/2023/11 z dne 25. 10. 2023, št. 02401-20/2023/15 z dne 15. 2. 2024, št. 02401-20/2023/21 z dne 13. 6. 2024 in št. 02401-20/2023/26 z dne 22. 8. 2024, delovna skupina Vladi Republike Slovenije najmanj enkrat na pol leta poroča o svojem delu.

**Splošni del**

Od ustanovitve Delovne skupine Vlade Republike Slovenije za koordinacijo pripravljalnih aktivnosti na projektu JEK2, v obdobju od septembra 2023 do konca oktobra 2024 je bilo skupno 13 sej. Na vsaki seji se sprejemajo sklepi. Na trinajstih sejah je bilo sprejeto skupaj 90 sklepov, od tega je bilo 85 sklepov tudi realiziranih.

Vlada Republike Slovenije je na 117. redni seji sprejela sklep št. 51002-67/2024/3 z dne 28. 8. 2024, s katerim se je seznanila z Informacijo o nameravanem podpisu sporazuma o skupnem projektu Agencije za jedrsko energijo (NEA) Kažipot za jedrsko prihodnost. Na podlagi tega bo Slovenija podpisala sporazum in se s tem pridružila projektu v okviru Agencije za jedrsko energijo. Sporazum postavlja okvir za sodelovanje v projektu, ki bo omogočil izvajanje Delovnega programa Agencije za jedrsko energijo Kažipot za jedrsko prihodnost (»Roadmaps to New Nuclear Project«). Projekt bo prek delovnih skupin nudil podporo razpravam in dejavnostim na področjih financiranja novih jedrskih elektrarn v državah OECD in partnerskih državah v razvoju; pripravljenosti jedrske dobavne verige ter razvoja kadrov in kompetenc z jedrskega področja.

Delovna skupina je v svojem prvem poročilu spodbudila k ustanovitvi organa, ki bo skrbel za razvoj jedrskega programa. S 1. 8. 2024 je bila na MOPE ustanovljena notranja organizacijska enota Sektor za jedrsko energijo, iz katerega se je premestilo sodelavca iz Sektorja za oskrbo z energijo in v okviru katerega se zbirajo številne doslej razpršene obstoječe aktivnosti ministrstva, vezano na delovanje obstoječe jedrske elektrarne, sklada za razgradnjo NEK, pripravo strateških dokumentov in zakonodaje, sodelovanje v mednarodnih aktivnostih s področja jedrske energije ipd. Del nalog sektorja vključuje spremljanje in v okviru pristojnosti ministrstva MOPE podpiranje konkretnega projekta JEK2 oziroma katerega koli drugega načrtovanega jedrskega objekta.

Ožja delovna skupina za pripravo pobude za državni prostorski načrt JEK2 in Ožja delovna skupina za pripravo posebnega zakona za JEK2, ki sta bili znotraj delovne skupine ustanovljeni na podlagi 12. člena Poslovnika delovne skupine Vlade Republike Slovenije za koordinacijo pripravljalnih aktivnosti na projektu JEK2, sta uspešno pripomogli k pospešitvi projekta. Ker sta obe izpolnili svoj namen, sta zaključili s svojim delovanjem.

**Resolucija in referendum**

Po potrditvi Resolucije o dolgoročni miroljubni rabi jedrske energije v Sloveniji na 97. redni seji vlade dne 28. 3. 2024, je bila Resolucija z izredno visoko podporo poslank in poslancev dne 23. 5. 2024 sprejeta še v Državnem zboru.

Glede na vložen predlog za razpis posvetovalnega referenduma o zagotavljanju stabilne oskrbe z nizkoogljično električno energijo, katerega je dne 12. 3. 2024 vložila Skupina poslank in poslancev iz Gibanja svoboda, Socialnih demokratov, Slovenske demokratske stranke in Nove Slovenije, je bila na seji Državnega zbora dne 23. 5. 2024 z veliko večino sprejeta Pobuda za razpis posvetovalnega referenduma.

Dne 10. 10. 2024 je bil v Državnem zboru z veliko podporo poslank in poslancev sprejet tudi Odlok o referendumu. Na podlagi tega odloka naj bi bil v Republiki Sloveniji dne 24. 11. 2024 izveden posvetovalni referendum o zagotavljanju stabilne oskrbe z nizkoogljično električno energijo. Državni zbor je nato dne 24. 10. 2024 potrdil Odlok, s katerim je Odlok o referendumu z dne 10. 10. 2024 razveljavil.

**Obravnavane vsebine na sejah delovne skupine**

Ključne teme, obravnavane na sejah delovne skupine:

* **Seznanitev s statusom projekta:** GEN energija na sejah mesečno poroča o statusu projekta JEK2. Na 8. seji je GEN energija predstavila tudi ekonomiko projekta.
* **Študija o priključitvi JEK2 na elektroenergetsko omrežje:** Na 10. seji delovne skupine je ELES predstavil študijo EIMV o priključitvi JEK2 na elektroenergetsko omrežje.
* **Identifikacija dokumentov in analiz za informirano odločanje na referendumu:** Na 8. in 9. seji so člani in aktivni udeleženci delovne skupini identificirali teme za referendumsko vprašanje.GEN je nato na 10. seji delovne skupine predstavil dokument z naslovom Identifikacija dokumentov in analiz za informirano odločanje na referendumu. MOPE pa je v nadaljevanju z dopisom pozval GEN na pripravo dokumentov in analiz, potrebnih za informirano odločanje na referendumu.
* **Pobude in stališča mladih ter predlog MZPP za širitev Vladne delovne skupine z nevladnimi predstavniki:** Na 9. seji delovne skupine so bile obravnavane pobude in predlogi Mladih za podnebno pravičnost ter stališča do jedrske energije predstavnikov študentskih svetov Fakultete za gradbeništvo in geodezijo, Fakultete za strojništvo in Fakultete za elektrotehniko. Na 11. seji je bil posebej obravnavan tudi predlog Mladih za podnebno pravičnost glede širitve VDS z nevladnimi predstavniki. Člani in aktivni udeleženci delovne skupine so se strinjali, da nevladnih predstavnikov že zaradi same narave in namena delovanja vladne delovne skupine ni primerno vključevati.
* **Kadrovski razvojni načrt**: Iz Instituta "Jožef Stefan" so na 11. seji delovne skupine predstavili izhodišča in tujo prakso kadrovskega razvojnega načrta za nacionalni jedrski program.
* **Pristop k skupnemu projektu OECD agencije za jedrsko energijo (NEA) “Roadmaps to New Nuclear Joint Undertaking (R2NN)":** Člani in aktivni udeleženci so na 11. seji delovne skupine izrazili podporo skupnemu projektu OECD agencije za jedrsko energijo (NEA) “Roadmaps to New Nuclear Joint Undertaking (R2NN)".
* **Ustanovitev ožje delovne skupine za komunikacijo:** Znotraj delovne skupine je bila na 10. seji ustanovljena Ožja delovna skupina za komunikacijo. Ožjo delovno skupino sestavljajo predstavniki naslednjih organizacij: KPV, MOPE, MNVP, URSJV, GEN energije in ELES, kot zunanja sodelujoča pa sodeluje tudi predstavnica MOKK. Vodja ožje delovne skupine je Petra Aršič, državna sekretarka v KPV. Namen in glavna naloga ožje delovne skupine je koordiniranje komunikacijskih aktivnosti na projektu JEK2. Ožja delovna skupina je imenovana za čas do konca leta 2024. Sestaja se po potrebi.
* **Finančna študija:** Analiza ekonomike projekta je pokazala kako pomemben za projekt bo model financiranja. Lastna cena električne energije iz JEK2 bo v veliki meri odvisna od tega kako ugodne finančne vire bo imel projekt na razpolago. V okviru priprave analize ekonomike projekta so bili opravljeni razgovori z Ministrstvom za finance z namenom definiranja ključnih finančnih parametrov. V nadaljevanju bo pomembno, da se finančni model bolj podrobno preuči. Glede na predvideno vlogo države pri financiranju je smiselno, da analizo naroči vlada. Izpostavljena vloga države pri definiranju finančnega modela je uveljavljena mednarodna praksa kot na primer na Švedskem, Češkem in na Nizozemskem.
* **Pobuda za državni prostorski načrt JEK2 – ožja delovna skupina:** Ožja delovna skupina za pripravo pobude za državni prostorski načrt JEK2, sestavljena iz predstavnikov MOPE, MNVP, MF, URSJV in GEN energije, katero je vodil dr. Janez Gale, vodja Sektorja za jedrsko energijo na MOPE, je z dnem 11. 9. 2024 prenehala delovati. Investitor GEN energija je dne 20. 5. 2024 uradno vložil predlog pobude za DPN za JEK2. ODS je ugotovila, da se je s tem dejanjem pravni status tako gradiva kot tudi članov ODS spremenil in postal del formalnega postopka DPN. V mesecu juniju se je gradivo pobude za DPN za JEK2 pregledovalo v okviru vseh direktoratov MOPE ter vseh resorjev MNVP. S pričetkom formalne obravnave gradiva za DPN ni več razlogov za nadaljevanje dela ODS. Zbrane pripombe za izboljšanje gradiva je MOPE dne 28. 6. 2024 poslal investitorju. Investitor je te ter pripombe neodvisne recenzije upošteval ter dopolnjen predlog pobude za DPN dne 15. 10. 2024 poslal v pregled na MOPE.

Vodja ODS za pripravo pobude za DPN, dr. Janez Gale je na 12. seji Delovne skupine za koordinacijo pripravljalnih aktivnosti na projektu JEK2 podal kratko zaključno poročilo delovanja ODS. Od ustanovitve ODS za DPN dne 17. 10. 2023, so člani ODS spremljali pripravo pobude za DPN za JEK2. V tem času so pregledali zelo zajetno količino posredovanega gradiva s strani investitorja (Pobudo za DPN za JEK2 iz 2022, Analiza variant, Idejne rešitve za JEK2, Pobudo (delovno gradivo) april 2024, Pobudo maj 2024) in podali številne pripombe in priporočila.  Izvedenih je bilo 6. rednih sej, razrešenih je bilo več konceptualnih dilem (ali pobuda šteje kot DIIP, utemeljitev lokacije, odlagališče NSRAO, utemeljitev pobude v strateških dokumentih, DPN za cesto Krško-Brežice, črpališče letalskega goriva v Stari vasi, Delegirana uredba komisije (EU) 2022/1214, komunikacijski načrt, ...), sprejetih in izvedenih je bilo 27 sklepov. Prispevek ODS h kvaliteti pobude je pomemben in se bo odražal predvsem v hitrejšem poteku postopka državnega prostorskega načrtovanja.

* **Posebni zakon za JEK2 – ožja delovna skupina:** Ožja delovna skupina za pripravo posebnega zakona za JEK2, sestavljena iz predstavnikov MOPE, MNVP, MF, MzI, URSJV in GEN energije, katero je vodil mag. Hinko Šolinc, generalni direktor Direktorata za energijo na MOPE, je z dnem 24. 10. 2024 prenehala delovati.

Vodja ODS za posebni zakon JEK2, mag. Hinko Šolinc je v zaključnem poročilu o delovanju ODS navedel, da se je skupina v času delovanja prek avdio-video konference sestala trikrat, zadnjič dne 26. 9. 2024. ODS je pripravila dokument - Izhodišča za zakon JEK2. Dokument je bil predstavljen tudi na dveh sejah Delovne skupine vlade za koordinacijo pripravljalnih aktivnosti na projektu JEK2, kjer so bile s strani nekaterih članov delovne skupine podane pripombe in predlogi. Pripombe in predlogi so bili upoštevani in na podlagi tega je bil pripravljen končni dokument. Vodja ODS ocenjuje, da se bo prispevek ODS odražal predvsem v hitrejšem poteku priprave samega zakona o JEK2.

Danijel Levičar

vodja delovne skupine